Baanbrekersvonnis ná hond se mishandeling | Maroela Media
Baanbrekersvonnis ná hond se mishandeling
Die NDBV het die vonnis as 'n oorwinning bestempel. Moana het reeds ten volle herstel. (Foto: NDBV)
WAARSKUWING: Dié berig bevat inhoud wat sommige lesers kan ontstel.
Die Nasionale Dierebeskermingsvereniging (NDBV) het 'n baanbrekersoorwinning behaal nadat 'n man wat aan dieremishandeling skuldig bevind is, agt jaar direkte tronkstraf opgelê is.
Die man, 'n huurder, is in November 2020 op 'n eiendom in Soweto betrap waar hy hom aan bestialiteit skuldig gemaak het en inwoners het hom summier self aangekeer.
Die NDBV is ontbied en die hond, Moana – wat aan die verhuurder-gesin behoort – is vir dringende mediese behandeling geneem. 'n Veearts het vasgestel dat Moana, destyds 11 maande oud, onmenslik vasgemaak is en beserings wat met verkragting ooreenstem, opgedoen het.
Die oortreder, net bekend as Mofokeng, is in hegtenis geneem, op borgtog vrygelaat en daarna weer aangekeer nadat hy versuim het om in die hof te verskyn.
Die oorspronklike getuie in die saak kon nie tydens die verhoor teenwoordig wees nie, en die hof het staatgemaak op die getuienis van die veearts wat Moana ondersoek het, asook dié van 'n inspekteur van die NDBV se spesiale ondersoekeenheid.
Volgens die NDBV is die sukses in die saak regstreeks te danke aan die werk wat hierdie twee kundiges gedoen het.
Die landdros het in sy uitspraak gesê geen onderskeid kan getref word tussen die verkragting van 'n mens en dié van 'n dier nie, lui 'n verklaring van die NDBV.
Die howe het dus 'n verpligting om die regte van diereslagoffers te beskerm en 'n gepaste vonnis op te lê, ook om te verhoed dat mense hulle tot gepeupelreg wend.
Mofokeng is gevolglik agt jaar direkte tronkstraf opgelê.
"Dit is die hoogs moontlike direkte tronkstraf wat nóg vir dierewreedheid in Afrika opgelê is en gaan landwyd 'n presedent stel," sê die NDBV.
Moana het intussen ten volle herstel, is gesteriliseer, het 'n mikroskyfie ontvang en is ontwurm. Die NDBV ondersteun haar – en haar mensgesin – intussen steeds.
"Almal van hulle is op hul eie manier slagoffers van hierdie misdaad," sê die vereniging.
Marcelle Meredith, uitvoerende direkteur van die NDBV, het bestialiteit as 'n ernstige bron van kommer bestempel.
"Dit is 'n skandelike misdaad wat onder die mat gevee word om oortreders te beskerm, terwyl daar vergeet word dat bestialiteit gewoonlik vorder tot die misbruik van kinders en later volwassenes," sê Meredith.
Die NDBV beskou die vonnis dus as van besondere belang.
"Ons hoop dat ander bestialiteitsake wat landwyd aangehoor word, 'n soortgelyke uitkoms sal hê omdat 'n presedent geskep is en oortreders nou deeglik gewaarsku is oor die gevolge."
Meredith het 'n beroep op mense gedoen om die misdaad aan te meld sodat dié soort boosheid uitgewis kan word.
Foto's: Chapmanspiek vandag 100 jaar oud
Covid-19-statistieke: Amper 10 000 nuwe gevalle
So uit binne 4 jaar, moes die man 25 jaar gee dat hy ten minste 12 jaar sit.
Sluit toe die gemors.
Sy arme mede gevangenes ….
Siek, man! Hy moes lewenslak gekry het want ek glo as hy uitkom gaan hy weer. Dis soos 'n pedofiel of verkragter. Sal nooit met hul gruwel dade ophou nie. Maar geluk aan die hof wat bereid was om hom tronk toe te stuur. Hoop ander sal die paadjie loop. Hoop die onskuldige woef kry nou al die liefde wat sy verdien.